次韻董之南見贈
作者：謝薖
朝代：宋

paragraphs: 章甫不入越，夏蟲多拘時。
生無適俗韻，舉世誰知之。
鍾嶸不並世，無人識丘遲。
雖有落花句，知爲何等詩。
如逢賀賓客，方歎烏棲辭。
我初出險語，俗子争唐嗤。
俛眉欲從事，復恐遭文移。
亦知適楚車，安可從北馳。
董家名父子，平生所懷思。
雖云識面晚，相聞已相知。
君詩有古意，且結皓首期。
端能啖杞菊，時復過天隨。